《蓬莱阁观海》
清代·季芝昌

斗室不悬五岳图，尺水不容万斛橹。半生劳劳走尘土，眼界局促心郁纡。

我家恰送江入海，一角未许窥全模。今朝放眼向海若，浮天际地无方隅。

晴光照耀闪金碧，大竹小竹擎盘珠。老龙翻鳞起骤雨，沙门杳霭云模糊。

晨霞暮烟各殊状，百怪变化才须臾。东连朝鲜北辽沈，浪舶点点飞鹥凫。

奇观如此得未有，径思饱泛十幅蒲。徒夸蜃市小楼阁，如以蠡测良区区。

天风吹我登三壶，玉扃金阙神仙都。琴声乍听伯牙弄，锦样艳说鲛人铺。

袖中携石偶然耳，至今文采祠髯苏。矶头问取钓鳌客，不知入网谁珊瑚。

作者简介：季芝昌（1791—1861）字云书，号仙九，江苏江阴人，清末大臣。父麟，直隶钜鹿知县，居官慈惠。嘉庆十八年，捕邪教，焚其籍，免株连数千人。坐捕匪不力，戍伊犁。芝昌年逾四十，成道光十二年一甲三名进士，授编修，散馆第一。未几，大考第三，擢侍读，督山东学政。十九年，大考复第三，擢少詹事，晋詹事，典江西乡试，督浙江学政。母忧归，服阕，擢内阁学士。